Өмір Шалабайұлы

Болашаққа бастар жарқын жол 

 Біз “Қозыбаев оқулары – 2016: Еуразия мәдени-өркениет үдерісінің заманауи тенденциялары” атты халықаралық ғылыми-тәжірибелік конференцияға қатысуға келген белгілі академик, экономика ғылымдарының докторы Сағындық Сатыбалдин ағамызға жолығып, ғалыммен әңгімелескен едік.
– Сағындық аға, “Қазақстан Тәуелсіздігіне – 25 жыл: ұлттық валюта” деген тақырыппен өткен конференцияда Қазақстан Республикасының Тұңғыш Президентінің портреті бейнеленген мерейтойлық банкноттың таныстырылып, 1 желтоқсаннан бастап айналымға шығарылатынын қазақстандықтар жылы ілтипатпен қарсы алды. Бұл жөнінде сіздің ой-пікіріңізді білгіміз келеді?
– Банкнотты таныстыру салтанатында да, осы оқиғаға қатысты газеттерде жарияланып жатқан пікірлерде де айтылғандай әлем мойындаған тұлғаларды, қайраткерлерді құрметтеу ежелден бар. Еліне, жұртына ерекше еңбек сіңірген басшылар әспеттеліп жатса, несі айып? Қайта мұндай қошеметтерді қалың жұртшылықтың шынайы сүйіспеншілігі, риясыз көңілі ретінде қабылдаған ләзім. “Бұқара бақыты – басшыдан” деп текке айтылмаса керек. Ширек ғасыр ішінде қол жеткен ұлан-ғайыр табыстар бен жетістіктер, дағдарыстарға қарамастан, Қазақстанның ырғақты, үйлесімді өсіп-өркендеуі, әлемнің озық елдері қатарына қосылу жолында серпінді бағдарламалардың іске асырылуы Нұрсұлтан Әбішұлының есімімен тығыз байланысты. Өткен ғасырдың аяғындағы аса ауыр кезеңдер бәріміздің көз алдымызда. Өндіріс орындары бірінен соң бірі жабылып, жұмысшылар далада қалды. Ауылшаруашылығына жанар-жағармай жеткізу мұңға айналды. Жалақы, жәрдемақы, зейнетақы айлап төленбейтін жағдай қалыптасты. Дүкен сөрелері бос жатты. Халық қолындағы рубль “пішен ақша” делініп кетті. Осындай өліара шақта ұлт, ел тағдырын мойнына алған Елбасы халықшыл басшы екенін сөзімен де, ісімен де дәлелдеп келеді. Оның әр күні, әр айы, әр жылы қиындықтармен күресте шыңдалған үлкен мектеп дер едім. Ұдайы жеңіскерлігінің сыры мынада: ол халқын, халқының үкілі үмітіндей егеменді мемлекетін жан-тәнімен сүйеді, қандай қатерге де дайын. Мен мұны оның командасында жүрген ғалымдардың бірі ретінде жақсы білемін. 
Сол себепті өз басым 10 мыңдық кәдесыйлық банкноттарға Президент портретінің орналастырылуын қуаттаймын. 
– Бүгінде экспорттық әлеуетіміз өсіп, қазынамыз валютамен толықты. Ілгерілеудің сыры неде?
– Батыс, Шығыс капиталистерін қаржы құюға үгіттеу, сендіру оңай шаруа емес. Олар алдымен табыс түсіру жолдарын, ол үшін мемлекет тарапынан қолайлы жағдайлар жасалуын қалайды. Президенттің тікелей қолдауымен инвестиция әкелу бағытында зор істер атқарылды. Қазір 185 елдің арасында 35-ші орындамыз. Теңге ұлттық экономиканы көтеруші, қозғаушы қуатты күшке айналды. Осы тұстарда Нұрсұлтан Назарбаевтың әлемдік нарықтың сұранысын жете зерттей алған білімді Көшбасшы екеніне көзім жетті. Әлі есімде, сол кездері отандық бір топ ғалымдарды жинап алып, Қытай және Оңтүстік Шығыс Азиядағы қарқынды дамушы мемлекеттердің тәжірибесін зерттеп, зерделеуді, кейін Қазақстанның 2030 жылға дейінгі даму бағдарламасын жасауды тапсырды. Алғашқы нұсқасын оқып, танысып шыққаннан кейін көп тұстарына өзінің ұсыныстарын қосты. Бәрінен бұрын көмірсутек өндірісін ұлғайтуға басымдық беру керек деп шешті. Екінші орынға өндірістік металдар орналасты. Өмір тәжірибесінде бағдарламаның дәл осылай құрылуы дұрыс екеніне куә болдық. Мұнай мен газ өндірісіне де инвестиция құюшылар легі молая түсті. Дағдарыстарды күні бұрын болжай білудің арқасында елді қатерлі өткелдерден аман алып шықты. Тіпті, 2008 жылы екінші деңгейлі банктерімізді дефолттық жағдайдан құтқара алған ол бұл кеселді банк олигархтарынан бұрын көріп, Ұлттық қор арқылы дер кезінде көмекке барды. Мұның өзі Елбасының көреген әрі дұрыс шешімді жедел қабылдайтын тұлға екенін дәлелдеп тұр емес пе?
– Қазақстан – “Мәңгілік Ел” болуға ұмтылған, “2050 Стратегиясын” жүзеге асырып, “Нұрлы Жолға” түскен мемлекет. Ұлт тағдырын шешер ауқымды бағдарламалардың авторы Нұрсұлтан Әбішұлы екені баршаға белгілі.
– Өткен ғасырдың тоқсаныншы жылдарынан кейін туған ұрпақ біз көргеннің бергісін де көрген жоқ. Олай дейтінім, 1991 жылы Қазақстан Республикасының егемендігі жарияланғанда елімізде гиперинфляция өрттей қаулап тұрған еді. Бұған жұмыссыздық деген “қызылкөз” пәле және қосылды. Президент мейлінше қысқа мерзім ішінде гиперинфляция, девальвация, рецессия дегендерді толық ауыздықтай алған посткеңестік аумақтағы жалғыз басшы болды. 1996 жылы Қазақстан соңғы қиындықты бастан кешірді. 1998 жылы экономикада аздаған ілгерілеушілік тіркелді. Егемендік алған тұста Қазақстанның жан басына шаққандағы жылдық ішкі өнімі 350 долларды құраса, бүгінгі күні 12,7 мың долларға жетеғабыл. Бұл жағынан алғанда, өзімізден ғылыми кешені де, индустриясы да жақсы дамыған, шикізат қоры әлдеқайда мол және әлемдік ең арзан тасымал арнасы – су жолына тікелей шыға алатын Ресейден де озық екенбіз. 
Біз еліміздің даму қарқыны жайлы айтқанда, негізінен, ел ішінде жүргізілген реформаларға көбірек басымдық береміз. Иә, реформалар қажет кезде жасалды және пайдасы да аз болған жоқ. Солай бола тұрса да, капитализм дүниесінде бұлар онша маңызды қызмет атқармайды. Бірінші кезекте әріптестермен сыйластық, түсіністік деген басты талап тұрады. Сондай-ақ, ел ішіндегі саяси тұрақтылыққа баса мән беріледі. Осылардың басты қажеттілік екенін Нұрсұлтан Назарбаев дер кезінде дөп басып, тани білді. Бұл күндері біз ең тілектесі көп елдердің біріміз. Демек, ішкі-сыртқы саясаттағы дұрыс ұстаным – өркендеуіміздің қозғаушы күшіндей жұмыс істеп тұр деген сөз. Қазір Қазақстан әлемнің 111 мемлекетімен сауда-саттық орнатқан. Бизнес ахуалы жөнінен 180 елдің арасында 50-ші орынды иеленген. Мұның бәрі Елбасымыздың стратегиялық жоспарларының ойдағыдай жүзеге асып келе жатқанын көрсетеді. Ал бар болғаны 15 жылдың ішінде – 33 жылдық жоспарды орындау тарихта болмаған секіріс. Сол себепті мен “Қазақстан – 2030” бағдарламасын Президент жасаған “төртінші ғаламат” деймін. Ал “2050 Стратегиясын” қазақстандық “жетінші ғаламатқа” теңеймін. 30 елдің сапында болу ұлттың толық сапалық жаңғыруына әкеледі. Мұны ғаламат демей не дерсің?!
Біз Нұрсұлтан Әбішұлының халқын шын мәніндегі бақытты болашаққа бастаған айрықша тұлға екенін ескерсек, Президент бейнеленген кәдесыйлық банкноттың шығарылуы Тәуелсіздіктің 25 жылдық мерейлі тойына арналған ерекше сый болары анық.
– Әңгімеңізге рахмет)

